**Ežerų ir tvenkinių ekologinė ir cheminė būklė**

**1. pav.** Ežerų kategorijos vandens telkinių ekologinė būklė

*Duomenų šaltinis*: Aplinkos apsaugos agentūra

Lietuvoje išskirti 357 ežerų kategorijos vandens telkiniai, iš kurių 289 yra natūralūs ežerai, 2 labai pakeisti ežerai (Rėkyva ir Biržulis), 65 tvenkiniai ir 1 karjeras (Lampėdis).

Pagal 2010-2013 metais vykdyto valstybinio monitoringo duomenis ir modeliavimo (telkiniams, kuriuose monitoringas nebuvo vykdytas) rezultatus įvertinta ežerų kategorijos vandens telkinių ekologinė būklė: 21 vandens telkiniuose nustatyta labai gera (6 proc.), 192 – gera (54 proc.), 94 – vidutinė (26 proc.), 41 – bloga (11 proc.) ir 9 – labai bloga ekologinė būklė (3 proc.).

Daugiausia labai geros ir geros ekologinės būklės ežerų bei tvenkinių yra Žeimenos, Šventosios, Dauguvos pabaseiniuose. Ventos, Mūšos, Šešupės, Nemuno mažųjų intakų pabaseiniuose daugiau kaip pusė ežerų ir tvenkinių neatitinka geros ekologinės būklės reikalavimų.

2010-2013 m. pavojingos medžiagos tirtos Kauno mariose. Buvo tirtos šios medžiagos ir medžiagų grupės: sunkieji metalai, lakieji organiniai junginiai, policikliniai aromatiniai angliavandeniliai, pesticidai, fenoliai, ftalatai ir alavo organiniai junginiai. Kauno mariose 2013 m. buvo viršytas pesticido DDT vidutinis metų aplinkos kokybės standartas, todėl vandens telkinys neatitiko geros cheminės būklės kriterijų.

😐 – aplinkosauginiu požiūriu padėtis nei pagerėjo, nei pablogėjo